Príloha E

Ministerstvo vnútra Slovenskej republiky, Policajný zbor, Hasičský a záchranný zbor  

Zdroj údajov: MV SR  

Informácia 
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva vnútra 
Slovenskej republiky v roku 2015

1.	Úvod
Informácia o hodnotení stavu bezpečnosti a ochrany zdravia pri práci (ďalej len „BOZP“) príslušníkov a zamestnancov v rezorte Ministerstva vnútra SR (ďalej len „MV SR“) za rok 2015 bude súčasťou Správy o stave ochrany práce a o činnosti orgánov štátnej správy v oblasti inšpekcie práce za rok 2015, ktorú predkladá minister práce, sociálnych vecí a rodiny SR na rokovanie vlády SR v zmysle úlohy B.3. uznesenia vlády SR č. 475 z 11. júna 2003 a bodov B.1. uznesenia vlády Slovenskej republiky č. 624 z 9. septembra 2009.
Hodnotenie stavu BOZP, vývoja služobnej a pracovnej úrazovosti, chorôb z povolania a iných poškodení zdravia pri vykonávaní služobných činností príslušníka Policajného zboru, príslušníka Hasičského a záchranného zboru a príslušníka Horskej záchrannej služby (ďalej len „príslušník“), zamestnanca vykonávajúceho štátnu službu alebo súvisiacu s vykonávaním štátnej služby, zamestnanca pri výkone práce vo verejnom záujme alebo súvisiacu s vykonávaním práce vo verejnom záujme a zamestnanca v pracovnom pomere podľa Zákonníka práce (ďalej len „zamestnanec“) je obsahovo zamerané na zisťovanie kvalitatívnych a kvantitatívnych ukazovateľov riadenia BOZP v podmienkach MV SR.
Hodnotenie tohto stavu má funkciu poznávaciu (základnú), motivačnú, funkciu spätnej väzby, informačnú a funkciu tvorby sociálnej klímy v útvaroch a na pracoviskách MV SR. Keďže sa musí týkať všetkých aktivít MV SR, je nevyhnutné využiť a zosúladiť získané poznatky s celkovým systémom riadenia.

2.	Orgán dozoru
V rezorte MV SR je vykonávaný vlastný dozor nad dodržiavaním povinností v oblasti BOZP (ďalej len „dozor“) v súlade s § 138 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon“) inšpektormi práce, ktorí sa zameriavali na dodržiavanie príslušných ustanovení všeobecne záväzných právnych a ostatných predpisov upravujúcich BOZP.
Výkon dozoru je založený najmä na konfrontácii bezpečnostno-technického stavu objektov a pracovísk, pracovných prostriedkov, prostredia, služobných a pracovných činností s požiadavkami platných všeobecne záväzných právnych a ostatných predpisov na zaistenie BOZP. Takto zdanlivo jednoducho formulovaný predpoklad však obsahuje sústavu zložitých vzťahov a postupov, ktorých vhodné uplatnenie sa odzrkadľuje v kvalite výkonu inšpekcie práce s následným dopadom na kvalitu bezpečnostných charakteristík práce príslušníkov a zamestnancov.
Dozor MV SR  je možné charakterizovať ako činnosť štátneho orgánu, ktorá je jednou z významných foriem aktívnej spoluúčasti štátu na tvorbe štátnej politiky práce. Jej ciele vychádzajú zo základného poslania inšpekcie práce, ktorým je prostredníctvom účinného regulačného, kontrolného a poradenského pôsobenia presadzovať aktuálne potreby ochrany príslušníkov a zamestnancov pri práci. Inšpekcia práce je odvodená od funkcie štátu tvoriť, uskutočňovať a prehodnocovať štátnu politiku práce, v rámci ktorej štát vytvára komplexný funkčný systém pre zabezpečenie ústavných práv účastníkov služobného a pracovného procesu.

3.	Ciele a priority dozorného orgánu v roku 2015
Prostredníctvom dozoru MV SR v oblasti BOZP sa presadzuje funkcia štátnej politiky, ktorá je verejným (celospoločenským) záujmom.
Môžeme ju deklarovať ako
a)	vyžadovanie od zodpovedných nadriadených a vedúcich zamestnancov MV SR plnenie povinností vyplývajúcich z ustanovení všeobecne záväzných právnych a ostatných predpisov na zaistenie BOZP, ktoré sú založené najmä na zistení, posúdení a hodnotení úrovne bezpečnostných ukazovateľov daného systému riadenia BOZP,
b)	uplatňovanie účinných foriem prevencie proti vyskytujúcim sa negatívnym faktorom pôsobiacich na zdravie príslušníkov a zamestnancov,
c)	uplatňovanie oprávnených záujmov MV SR ako zamestnávateľa, ale aj príslušníkov a zamestnancov,
d)	poradenstvo a poskytovanie informácií, námetov a odporúčaní zodpovedným funkcionárom, vedúcim zamestnancom, príslušníkom a zamestnancom,
e)	v nevyhnutných prípadoch účinné presadzovanie, resp. vynucovanie plnenia bezpečnostných požiadaviek,
f)	pozitívne ovplyvňovanie a stimulovanie zodpovedných funkcionárov, vedúcich zamestnancov, príslušníkov a zamestnancov.
Strategickým cieľom dozoru je prispieť k realizácii primárneho záujmu štátu, ktorým je zabezpečenie rovnováhy medzi ekonomickými záujmami štátu na jednej strane a zdravím príslušníkov a zamestnancov, pracovnou schopnosťou a ochranou ich práce na strane druhej.
Rámcovými cieľmi dozoru je prispievať svojou inšpekčnou činnosťou k
a)	vytváraniu bezpečného a zdraviu neškodného pracovného prostredia, ktoré minimalizuje možnosť ohrozenia fyzickej a psychickej integrity príslušníka a zamestnanca,
b)	všestrannému skvalitňovaniu služobných a pracovných podmienok,
c)	rešpektovaniu požiadaviek sociálnych aspektov štátnej služby a práce,
d)	zmene a pozitívnemu vývoju kultúry BOZP ako nevyhnutnej podmienky kultúry štátnej služby a práce,
e)	rozširovaniu informovanosti a prehlbovaniu vedomostí zodpovedných funkcionárov, vedúcich zamestnancov, príslušníkov a zamestnancov smerujúcich k obmedzovaniu výskytu služobných a pracovných rizík a tým ku zvýšeniu úrovne BOZP.
Účelom je najmä zabezpečiť aktívne pôsobenie dozoru a zlepšenie celkového prístupu všetkých zainteresovaných osôb (zodpovedných funkcionárov, vedúcich zamestnancov, príslušníkov a zamestnancov) pri vytváraní optimálnych podmienok na výkon štátnej služby a práce, vrátane zvyšovania kultúry štátnej služby a práce.
Paralelným cieľom je zníženie strát (škôd) v dôsledku služobných úrazov, pracovných úrazov, chorôb z povolania alebo iných poškodení zdravia z práce a zníženie škôd spôsobených prerušením práce pri poruchách technických zariadení.
Uvedené ciele sledujú zámer všestranne skvalitňovať ochranu príslušníka a zamestnanca v jeho služobnej alebo pracovnej pozícii a to prostredníctvom presadzovania obligatórnych opatrení a aplikáciou vhodných progresívnych metód dozoru, lebo neustále zlepšovanie BOZP je základným princípom nového prístupu, reprezentovaného Európskou úniou v rámcovej smernici č. 89/391/EEC „o zavádzaní opatrení na podporu zlepšenia bezpečnosti a zdravia pri práci“ v nadväznosti na plnenie úloh Stratégie BOZP v SR do roku 2020 a programu realizácie na roky 2013 až 2015 s výhľadom do roku 2020.

4.	Prehľad dozorovaných subjektov
Inšpekcia práce vykonala v roku 2015 dozor v 48 subjektoch a objektoch pracovísk MV SR, Policajného zboru, Hasičského a záchranného zboru a Horskej záchrannej služby.

5.	Zistenia dozorného orgánu v kontrolovaných subjektoch
V uplynulom roku dozor zrealizoval 96 výkonov. V kontrolovaných objektoch, útvaroch a zariadeniach bolo zistených 113 porušení dodržiavania právnych a ostatných predpisov na zaistenie BOZP.
Opätovne, najčastejšími nedostatkami v roku 2015 boli
a)	chýbajúca základná technická dokumentácia od výrobcu vyhradených technických zariadení plynových a tlakových, ktorá ustanovuje základné požiadavky na zaistenie BOZP,
b)	chýbajúca technická dokumentácia existujúceho stavu elektrickej inštalácie, nevyhovujúci, v niektorých prípadoch nebezpečný, BOZP ohrozujúci stav elektrickej inštalácie, elektrických zariadení a bleskozvodových sústav,
c)	zlý technický stav stavebných objektov a prevádzkových priestorov, ako napr. vonkajších a vnútorných omietok, podláh, výplní otvorov a iných nedostatkov,
d)	nevyhovujúce priestorové a technické zariadenia budov a pracovísk MV SR vzhľadom na počet osôb zdržujúcich sa na pracoviskách,
e)	neodstraňovanie nedostatkov zistených pri odborných prehliadkach a skúškach technických a vyhradených technických zariadení a nedostatkov zistených pri vykonávaní previerok pracovísk a zanedbávanie ich preventívnej údržby, vrátane používania spôsobom, ktorý ohrozoval bezpečnosť a ochranu zdravia príslušníkov a zamestnancov.
Najčastejšie nedostatky vyskytujúce sa pri kolaudáciách v oblasti BOZP boli:
1.	chýbajúce piktogramy: označenie účelu využitia miestností – kancelárie, zasadačka, sklad, denná miestnosť, technologické miestnosti a únikové cesty,
2.	chýbajúce označenia ostení garážových brán, stavebných konštrukcií (stĺpov, prekladov, nástupných a výstupných schodiskových stupňov) bezpečnostným značením,
3.	chýbajúce úradné skúšky tlakových a zdvíhacích zariadení,
4.	nejednotnosť riešenia došľapu osôb pri sklzoch na hasičských staniciach (rôznorodé tlmiče nárazu pri došľape) ako i samotných sklzov vo voľnom a ohraničenom priestore.
Je potrebné konštatovať, že napriek tomu, že sa každoročne vykonávajú na pracoviskách MV SR kontroly a zisťujú sa porušenia všeobecne záväzných právnych a ostatných predpisov v oblasti BOZP, v dôsledku nedostatku finančných prostriedkov sa neodstraňujú zistené nedostatky, v mnohých prípadoch závažného charakteru. Prakticky absentuje systém preventívnej údržby v oblasti jej plánovania a realizácie potrebných aktivít. Z tohto dôvodu ani v roku 2015 nie je možné na základe zistených výsledkov vyjadriť jednoznačnú spokojnosť so zaistením BOZP v objektoch, útvaroch a zariadeniach MV SR.

6.	Nápravné a sankčné opatrenia dozorného orgánu
V hodnotenom období dozor neuložil žiadne sankčné postihy kontrolovaným útvarom MV SR a ich zodpovedným príslušníkom a vedúcim zamestnancom. Navrhnuté nápravné opatrenia na odstránenie nedostatkov mali za cieľ dosiahnuť uplatňovanie zásad prevencie pri vykonávaní opatrení nevyhnutných na zaistenie BOZP a vo výchove a vzdelávaní príslušníkov a zamestnancov MV SR.

7.	Stav a vývoj služobnej a pracovnej úrazovosti
Na pracoviskách útvarov MV SR v roku 2015 došlo k 392 registrovaným služobným a pracovným úrazom, z ktorých bol jeden klasifikovaný ako smrteľný služobný úraz zavinený prírodným živlom. V hodnotenom roku nebol zaznamenaný žiaden úraz s ťažkou ujmou na zdraví a tak isto nebola evidovaná žiadna choroba z povolania.
Musíme konštatovať, že v roku 2015 došlo k nárastu služobných a pracovných úrazov v porovnaní s rokom 2014, čo predstavuje 47%. Za sledované obdobie dvanástich rokov vývoj služobnej a pracovnej úrazovosti interpretuje priložený graf a lineárny trend vývoja úrazovosti.

Stav a vývoj služobnej a pracovnej úrazovosti

8.	Spolupráca dozorného orgánu
Z dôvodu zabezpečenia jednotných postupov pri výkone dozoru považujeme za významnú spoluprácu s ozbrojenými zložkami MV SR, financií a spravodlivosti SR.
V dňoch 16. až 18. marca 2015 sa uskutočnilo pracovné stretnutie „silových rezortov a zložiek SR“ za účasti zamestnancov oddelenia IP a PD sekcie krízového riadenia MV SR  (ďalej len „SKR“) v zariadení ZVJS Omšenie. Účelom stretnutia bola problematika inšpekčných a dozorných činností subjektov s cieľom nastavenia efektívnejšej súčinnosti, spolupráce a spoločného postupu pri riešení zásadných otázok dozornej a inšpekčnej činnosti po prijatí a vyhodnotení Stratégie BOZP v SR do roku 2020 a programu jej realizácie na roky 2013 až 2015 s výhľadom do roku 2020 za rok 2014.
Ďalšie pracovné stretnutie „inšpekcií práce silových rezortov“ prebehlo 12. mája 2015 kde došlo k dohode na pokračovaní spolupráce a jedným z bodov bolo stanovenie termínu a miesta realizácie vyhodnotenia Stratégie BOZP v SR do roku 2020 a programu jej realizácie na roky 2013 až 2015 s výhľadom do roku 2020 za rok 2015. Vyhodnotenie Stratégie BOZP  v SR do roku 2020 a programu jej realizácie na roky 2013 až 2015 s výhľadom do roku 2020 bolo navrhnuté uskutočniť v zariadení rezortu MV SR „Smrekovica“ v mesiaci jún 2016.
V ďalšom období je žiaduce nadviazať na predchádzajúcu užšiu spoluprácu s Národným inšpektorátom práce (ďalej len „NIP“) týkajúcu sa napr. účasti zástupcov MV SR  v poradných komisiách NIP a spolupráce vo výchovno-vzdelávacej činnosti inšpektorov dozorného orgánu MV SR.

9.	Hodnotenie stavu ochrany práce v rezorte MV SR 
V hodnotenom roku môžeme konštatovať, že spoluprácou medzi dozorom a centrom bezpečnostnotechnických činností došlo k jednotnému (unifikovanému) riadeniu a odbornému usmerňovaniu v oblasti BOZP, čím boli vytvorené predpoklady na komplexnú starostlivosť v rezorte MV SR. Veľmi pozitívne je treba hodnotiť zvýšený záujem odborných pracovníkov v oblasti BOZP (bezpečnostný technik, autorizovaný bezpečnostný technik) o porady (školenia) organizované inšpekciou práce a požiarneho dozoru MV SR  v predchádzajúcich obdobiach. Školenia boli účinným nástrojom na zvýšenie ich odbornej úrovne, najmä získaním aktuálnych poznatkov o zmenách všeobecne záväzných právnych predpisov, ale aj o ich potrebnej aplikácii na podmienky MV SR.
Poradenská činnosť oboch uvedených zložiek bola zameraná najmä na základné odborné informácie a rady, ktoré sa týkali najmä všeobecných zásad prevencie BOZP, požiadaviek na pracoviská, technické zariadenia, atď.
Konštatujeme, že v hodnotenom období došlo k zlepšeniu výchovy a vzdelávania BOZP a z toho plynúce zvýšenie právneho povedomia všetkých nadriadených, vedúcich zamestnancov, príslušníkov a zamestnancov MV SR v oblasti BOZP.
Pri určovaní priorít stratégie sa vychádzalo zo znalostí súčasného stavu, trendov vývoja a identifikácie pretrvávajúcich nedostatkov. Štruktúra Stratégie BOZP  MV SR do roku 2020 a program jej realizácie na roky 2014 až 2015 s výhľadom do roku 2020 je vytvorená v nadväznosti na zaistenie štátneho systému v oblastiach legislatívnej, kontrolnej, vzdelávacej, osvetovej, vedeckovýskumnej a medzinárodnej spolupráce.
Zásadnou úlohou stratégie a tým aj úlohou stratégie MV SR je rozvíjať pocit zodpovednosti príslušníkov a zamestnancov za ich vlastnú BOZP.
Cieľom je dosiahnuť taký stav úrovne BOZP, aby sa ochrana života a zdravia príslušníkov stala prirodzenou súčasťou služobného a pracovného procesu a zaradila sa medzi priority denných povinností každého nadriadeného funkcionára a vedúceho zamestnanca MV SR.